Diari Oficial de la Generalitat Valenciana


Sumari del DOGV 5429, del 16-01-2007 (2006/14966)

ORDE de 13 de desembre del 2006, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i atenció a famílies, menors i adopció, per a l'exercici corresponent a l'any 2007.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5429

Data del DOGV
:   16-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2006/14986


Data del document
:   13-12-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * adopció
    * delinqüència juvenil
    * ajuda pública
    * servei social
    * jurisdicció de menors
    * família
    * suport econòmic
    * reinserció social
    * administració local
    * ajuda social
    * societat sense fins de lucre

La Llei 5/1997, de 25 de juny, de la Generalitat, per la que es regula el Sistema de Servicis Socials en l'àmbit de la Comunitat Valenciana, inclou, dins de les responsabilitats de la Generalitat, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
En el marc d'esta Llei, la Generalitat té entre els seus objectius garantir l'atenció integral de la família i dels elements humans que la componen, en especial dels menors en situació de risc i desemparament, atenent a tots els problemes puedan que incidir en el seu benestar, prevenint o esmenant-los. Les Entitats Locals hauran d'assumir l'atenció de les necessitats bàsiques i la programació de totes aquelles activitats que exercisquen en el seu àmbit dirigides a l'atenció i a la prevenció de situacions de risc i intervenció familiar.
De forma concreta, a la Conselleria de Benestar Social li correspon fomentar les actuacions tendents a la protecció i promoció de l'organització familiar, com a nucli natural i fonamental que és de la societat, amb l'objectiu social d'afavorir el desenvolupament harmònic de tots els seus membres; les actuacions tendents a l'adopció de mesures preventives i protectores que garantisquen l'assistència dels menors en situació de risc i desemparament, així com l'execució de les mesures judicials que puguen imposar-se a menors; i les actuacions tendents al desenvolupament dels programes per a la promoció de l'adopció.
En el marc de les competències Autonòmiques, es fa necessari recolzar els recursos dels sectors especialitzats de la família i de la infància, que permeten la implantació de programes i de servicis amb equips interdisciplinaris, que recolzen la labor dels equips municipals de servicis socials. Açò permet conformar un model d'atenció a la família entorn de tres nivells: un primer nivell d'atenció primària que és realitzat pels servicis socials generals amb funcions d'informació, assessorament, diagnòstic i intervenció amb els recursos propis de suport familiar; un segon nivell d'atenció secundària desenvolupat per equips específics i especialitzats d'àmbit local i comarcal on se situen els servicis especialitzats d'atenció a la família i infància (SEAFI's), i un tercer nivell que requerirà una intervenció amb una major especialització, que no és objecte d'esta orde.
L'esmentada xarxa d'atenció secundària especialitzada composta pels SEAFI's desenvolupa una labor distinta però complementària i coordinada amb l'equip municipal de servicis socials generals, considerant la família des d'una perspectiva integral, realitzant accions d'intervenció recolzant a les famílies en procés d'adopció o a les adoptives pròpiament dites, així com a les famílies en situació vulnerable o en conflicte, entre les que podem incloure les famílies monoparentals, les famílies en el si de les quals es produïsca violència i les famílies que precisen intervenció per tindre en el seu si menors en situació de risc o en situació de guarda i/o tutela administrativa. Les dites accions podran realitzar-se per mitjà de distintes tècniques d'intervenció, com ara orientació, mediació, i teràpia familiar.
Després de l'experiència acumulada en el desenvolupament del I Pla Integral de la Família i Infància de la Comunitat Valenciana (2002-2005), en el que s'establien com a objectius, dins de l'Eix de "família i estructura de la vida familiar": proporcionar servicis integrats en l'atenció a les famílies, especialment a les més vulnerables, atenció específica a les situacions de desprotecció i maltractament infantil i l'assessorament i orientació a les famílies quan hi ha un conflicte familiar, per mitjà de programes d'orientació, assessorament i mediació familiar; es considera necessari continuar recolzant estes iniciatives en l'exercici de 2007 a fi de millorar-les.
Per això i a través d'esta orde es convoquen ajudes i subvencions destinades a atendre integralment la família, a recolzar la infància en situació de risc o desemparament, a promoure el suport social especialitzat a la família en determinades circumstàncies familiars, a afavorir i millorar el desenvolupament de les adopcions, a atendre menors i jóvens que estiguen subjectes a una mesura judicial al mig obert, així com a la formació i inserció sociolaboral de menors i jóvens.
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat aprovat per Decret legislatiu de 26 de juny de 1991, i el Decret 120/2003, d'11 de juliol del 2003, del Consell de la Generalitat, pel que s'aprova el Reglament Orgànic i Funcional de la Conselleria de Benestar Social.
ORDENE
TÍTOL I
Ajudes i subvencions
Article 1. Objecte
És objecte d'esta orde regular i convocar en règim de concurrència competitiva, ajudes per a l'any 2007, dirigides al sosteniment dels programes i servicis especialitzats d'intervenció i atenció a famílies, menors i adopció, que a continuació es relacionen:
a) Servicis especialitzats d'atenció a la família i infància gestionats per entitats locals [SEAFI's] (Capítol I).
b) Servicis especialitzats d'orientació i mediació familiar gestionats per entitats privades sense ànim de lucre (Capítol II).
c) Programes d'atenció especialitzada d'intervenció amb famílies en conflicte i amb menors en situació de desprotecció gestionats per entitats privades sense ànim de lucre (Capítol III).
d) Programes de foment del recurs de famílies educadores, gestionats per entitats privades sense ànim de lucre (Capítol IV).
e) Programes gestionats per entitats de mediació d'adopció internacional (Capítol V).
f) Programes d'atenció a menors i jóvens amb mesures judicials al mig obert gestionats per entitats locals i entitats privades sense ànim de lucre (Capítol VI).
g) Programes de formació i inserció sociolaboral destinats a menors i jóvens (Capítol VII).
Article 2. Tipologia de les ajudes
Estes ajudes seran de dos tipus:
a) Ajudes per al pagament dels salaris i seguretat social dels professionals que depenent directament de l'entitat sol·licitant, intervenen en els distints programes i servicis previstos en l'àmbit de la present Orde.
b) Ajudes per a gastos de sosteniment que impliquen estos programes i servicis.
Article 3. Requisits generals de les entitats sol·licitants
1. Sense perjuí dels requisits específics que es determinen per a cada programa o servici, de mode general hauran de reunir-se els següents:
a) Inscripció en el Registre General dels Titulars d'Activitats, de Servicis i Centres d'Acció Social de la Comunitat Valenciana
- Entitats sense fi de lucre: totes les entitats hauran d'estar legalment constituïdes i degudament inscrites en l'esmentat Registre prèviament a la concessió de l'ajuda. No obstant això, si no estan inscrites en el moment de la sol·licitud de l'ajuda, la Direcció Territorial de Benestar Social informarà, en la plantilla tècnica d'estudi, si els fins d'actuació de l'entitat sol·licitant s'adeqüen a l'àmbit de la subvenció sol·licitada.
- Entitats locals o entitats de dret públic amb personalitat jurídica pròpia dependents de les mateixes: s'entenen registrades d'ofici estant exceptuades d'acreditar el dit requisit.
b) Compliment dels requisits establits en la Llei 38/2003, General de Subvencions.
- Les entitats sol·licitants no han d'estar sotmeses en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3 de la Llei 38/2003, de 17 de novembre, General de Subvencions.
2. Les entitats i cooperatives privades hauran de reunir, a més:
a) No tindre fi de lucre.
b) Tindre com a fi primordial en els seus estatuts la realització de les activitats a què es referisca el programa o servici respecte al qual se sol·licita subvenció.
c) Disposar de l'estructura i capacitat suficients per a garantir el compliment dels objectius, acreditant l'experiència operativa necessària per a això.
Article 4. Exclusions
Queden expressament exclosos de les ajudes previstes en esta orde els conceptes següents:
- Els corresponents a altres exercicis econòmics.
- Les quotes pagades per les persones físiques a les associacions o federacions.
- Els gastos sumptuaris.
Article 5. Subcontractació de les activitats subvencionades.
La subcontractació es regirà pels criteris següents:
1. Entitats locals, agrupacions de municipis i entitats dependents de les mateixes:
Els beneficiaris podran subcontractar totalment o parcialment l'activitat subvencionada sempre que el programa així ho requerisca i s'explicite i justifique en la sol·licitud de la subvenció. La subcontractació de les activitats subvencionades es farà d'acord amb el que disposa l'article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant del beneficiari, que assumirà la total responsabilitat de l'activitat subvencionada per l'administració.
No s'entendrà com subcontractació les actuacions realitzades per voluntaris, sempre que les mateixes estiguen previstes en el programa sol·licitat.
La prestació de servicis per un professional de forma continuada o no, quan el mode de pagament es realitze al mateix per mitjà de factura no es considerarà subcontractació. No obstant això, en el supòsit de servicis especialitzats d'atenció a la família i Infància, si el servici no és continuat tampoc es considerarà com a personal de l'equip, a l'efecte de determinar la plantilla mínima indicada en l'article 7.5.c) d'esta orde.
2. Entitats sense fi de lucre:
Les institucions privades i cooperatives, sense ànim de lucre, no podran subcontractar cap percentatge de l'activitat subvencionada.
No obstant això, no s'entendrà com subcontractació la prestació de servicis per un professional, quan el mode de pagament es realitze per factura, ni les actuacions realitzades per voluntaris, sempre que les mateixes estiguen previstes en el programa sol·licitat.
CAPÍTOL I
Servicis especialitzats d'atenció a la família
i infància (SEAFI's) gestionats per entitats locals
Article 6. Objecte
L'objecte d'estos servicis és la intervenció especialitzada de caràcter integral en nuclis familiars que es troben en situació de vulnerabilitat o conflicte, existisquen o no menors en situació de risc o desemparament.
Article 7. Requisits específics
Els servicis especialitzats d'atenció a la família i infància hauran de complir els següents requisits específics:
1. Relació amb l'equip municipal de servicis socials generals i la Direcció Territorial de Benestar Social:
Les intervencions pròpies del SEAFI seran realitzades en coordinació amb l'equip municipal de servicis socials generals, sent complementàries a la labor d'este.
Si el SEAFI atén famílies que tenen menors en situació de risc o desemparament, el pla d'intervenció familiar que establisca haurà de respectar els objectius del pla d'intervenció establit per al menor per l'equip municipal de servicis socials generals, o per la Direcció Territorial de Benestar Social. Tot això sense perjuí que en el desenvolupament de la intervenció familiar els objectius del dit pla puguen anar-se'n modificant de mutu acord entre el SEAFI i l'equip que hi haja establit el mateix, que continuarà sent el responsable del seu seguiment i desenvolupament.
Amb la finalitat de supervisar el compliment dels objectius, la Direcció Territorial de Benestar Social podrà sol·licitar que un dels tècnics del servici actue com el seu interlocutor davant de la mateixa.
2. Problemàtiques ateses:
Els projectes hauran de considerar l'atenció a la família d'una manera integral, per mitjà del desenvolupament d'actuacions específiques d'intervenció familiar, inclòs el suport i seguiment.
La intervenció en estos servicis inclourà l'atenció a les problemàtiques relacionades amb qualsevol tipus de vulnerabilitat o conflicte familiar que necessite orientació psicosocial, mediació o teràpia familiar per a la seua resolució.
S'atendran, entre altres, les següents circumstàncies familiars
a) Famílies monoparentals.
b) Famílies en el si de les quals es produïsca violència.
c) Famílies en el si del qual existisquen menors en situació de risc, i menors en situació de guarda i/o tutela administrativa.
d) Famílies adoptives o amb menors en acolliment preadoptiu.
e) Famílies en situació de vulnerabilitat o conflicte, que no puguen incloure's en els apartats anteriors.
3. Tècniques d'intervenció:
El SEAFI comptarà entre les seues tècniques d'intervenció, de manera obligatori, les d'orientació i mediació familiar, i de manera potestatiu, la teràpia familiar. No obstant això, la tècnica de teràpia familiar serà obligatòria quan dins del personal subvencionat es trobe la figura del psicòleg.
L'orientació psicosocial es referirà tant a les crisis familiars i conjugals com als conflictes intergeneracionals, a fi de previndre situacions de risc que desemboquen en un deteriorament de la convivència familiar i de la situació dels menors en la mateixa.
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
La teràpia s'entendrà com un tractament especialitzat dirigit al conjunt de la família, o a algun dels seus membres, amb la finalitat de normalitzar les seues relacions personals i socials.
4. Prioritats d'intervenció:
En el desenvolupament de qualsevol de les intervencions, serà prioritària l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
5. Personal:
El personal del SEAFI conformarà un equip específic amb funcions distintes a l'equip municipal de servicis socials generals, que mantindrà les seues en l'àrea d'intervenció de família i infància: informació, assessorament tècnic, diagnòstic i intervenció immediata d'acord amb el que establix la Llei 5/1997 de la Generalitat, per la que es regula el Sistema de Servicis Socials en l'Àmbit de la Comunitat Valenciana.
a) Composició:
La composició bàsica de l'equip estarà formada, segons siga procedent, per psicòlegs, diplomats universitaris en treball social, assistents socials, o educadors socials.
b) Plantilla màxima:
b.1) Independentment de l'equip bàsic, el SEAFI podrà incorporar la plantilla que estime convenient, no obstant se subvencionarà com a màxim la següent:
- Independentment de la població: 0,5 psicòleg. En este grup s'integraran exclusivament les entitats locals de menys de 4.501 habitants que hagueren sigut subvencionades com SEAFI en l'exercici de 2006, hagueren desenvolupat el programa segons els requisits de la resolució de concessió i justificat adequadament la mateixa i aquelles entitats locals que havent tingut subvencionat un SEAFI a través d'una mancomunitat o agrupació de municipis s'hagen segregat en qualsevol dels dos exercicis anteriors, sempre que la població de l'entitat local siga major de 4.500 habitants.
- Des de 4.501 a 15.000: fins a 1 psicòleg.
- Des de 15.001 a 30.000: fins a 1 psicòleg i 0,5 tècnic mitjà.
- Des de 30.001 a 70.000: fins a 1 psicòleg i 1,5 tècnics mitjans.
- Des de 70.001 a 140.000: fins a 1 psicòleg i 2 tècnics mitjans.
- Des de 140.001 a 300.000: fins a 2 psicòlegs i 2 tècnics mitjans.
- Més de 300.000: fins a 4 psicòlegs i 4 tècnics mitjans. Estos professionals podran integrar-se en més d'un equip d'intervenció, sempre que així conste en la sol·licitud.
- Mancomunitats o agrupacions municipals: atenent a la seua situació específica, a estes xifres podrà incrementar-se fins a 1 psicòleg o tècnic mitjà.
b.2) Els SEAFI que ja estigueren subvencionats en l'exercici anterior la plantilla professional dels quals haguera estat formada per tècnics superiors: pedagogs o psicopedagogs; o en el cas de poblacions de menys de 15.000 habitants per tècnics mitjans, podran mantindre com a membres del dit equip i sol·licitar subvenció pels mateixos. Si dites professionals foren substituïts, hauran de ser-ho pel personal que corresponga segons els grups establits en este apartat, per a mantindre la subvenció.
c) Plantilla mínima:
El personal mínim, que es considera adequat per a determinar que l'equip constituïx un SEAFI, està vinculat a la població censada en el municipi.
Per a determinar la població, caldrà ajustar-se al que disposa el Reial Decret que declare oficials les xifres de població resultants de la revisió del Padró municipal referides a 1 de gener del 2006. No obstant això, si les primeres no hagueren estat disponibles en el moment de la resolució, caldrà ajustar-se a les xifres oficials a 1 de gener del 2005.
La sol·licitud no reunirà els requisits mínims per a ser subvencionada com SEAFI si no té adscrit al mateix, almenys, el 75% del total de cada una de les figures professionals establides com a personal màxim a subvencionar.
6. Horari d'atenció:
El SEAFI haurà d'atendre a les famílies a la vesprada independentment de la jornada contractada. Si només té un treballador en plantilla almenys una vesprada a la setmana, i dos vesprades si té més d'un treballador. En la sol·licitud de subvenció es farà constar l'horari d'obertura del Servici, el d'atenció al públic, i la distribució de la plantilla en dites horàries.
Article 8. Sol·licitants i beneficiaris
Podran sol·licitar i ser beneficiaris de les ajudes regulades en este capítol les mancomunitats, les agrupacions de municipis siga quina siga la seua població, els municipis amb una població igual o superior a 4.501 habitants i les entitats de dret públic amb personalitat jurídica pròpia dependents dels mateixos, sempre que hagen sigut creades per a intervindre en el camp de l'acció social i no tinguen caràcter mercantil o industrial; que sol·liciten un projecte integral de SEAFI, que implique l'atenció a totes les problemàtiques familiars que arreplega l'apartat 2) de l'article anterior.
No obstant això, com a excepció, també podran sol·licitar i ser beneficiaris de les ajudes regulades en este capítol, aquelles entitats locals de població inferior a 4,501 habitants, que hagueren estat subvencionades pel mateix concepte en l'exercici de 2006, sempre que hagueren justificat la totalitat de l'ajuda econòmica concedida, i desenvolupat adequadament el programa.
Article 9. Prioritats
Tindran prioritat absoluta per a la concessió de les ajudes respecte a altres SEAFI's, els finançats com a tals en l'exercici 2006, sempre que s'haja desenvolupat el programa d'acord amb les condicions determinades en la resolució de concessió per al dit exercici, hagen justificat adequadament l'ajuda concedida, i hagen complit amb el que establix la Instrucció 4/2004, de 24 de maig del 2004, emesa per la Direcció General de la Família, Menor i Adopcions.
En segon lloc, les mancomunitats de servicis socials i les agrupacions de municipis, respecte als municipis que les integren, quan la naturalesa i característiques del programa permeta que siga atés per les mateixes i estes es comprometen a desenvolupar el mateix atenent als municipis que les componen.
En tercer lloc, les mancomunitats, agrupacions de municipis o entitats locals amb major població.
CAPÍTOL II
Servicis especialitzats d'orientació i mediació
familiar gestionats per entitats privades sense ànim de lucre
Article 10. Objecte
L'objecte d'estos servicis és la intervenció especialitzada de caràcter integral en nuclis familiars que es troben en situació de vulnerabilitat o conflicte, existisquen o no menors en situació de risc o desemparament, que tinguen la seua residència en localitats que no disposen de Servici Especialitzat d'Atenció a la Família i Infància subvencionat a l'empara d'esta orde.
Article 11. Requisits específics
Els servicis hauran de complir els següents requisits específics:
1. Relació amb la Direcció Territorial de Benestar Social:
Les intervencions pròpies del servici especialitzat d'orientació i mediació familiar seran realitzades en coordinació amb la Direcció Territorial de Benestar Social.
Si el servici atén famílies que tenen menors en situació de risc o desemparament, el pla d'intervenció familiar que establisca haurà de respectar els objectius del pla d'intervenció establit per al menor per l'equip municipal de servicis socials generals, o per la Direcció Territorial de Benestar Social. Tot això sense perjuí que en el desenvolupament de la intervenció familiar els objectius del dit pla puguen anar-se'n modificant per l'equip que hi haja establit el mateix, que continuarà sent el responsable del seu seguiment i desenvolupament.
Amb la finalitat de supervisar el compliment dels objectius, la Direcció Territorial de Benestar Social podrà sol·licitar que un dels tècnics del servici actue com el seu interlocutor davant de la mateixa.
Les famílies ateses hauran de ser derivades per la Direcció Territorial. En el cas que les famílies acudisquen directament al servici, este haurà d'obtindre el vistiplau de la Direcció Territorial per a iniciar la intervenció, sense perjuí que puga realitzar-se una primera visita amb l'objecte d'informar la família dels objectius del servici.
L'equip municipal de servicis socials generals d'entitats locals que no tinguen Servici Especialitzat d'Atenció a la Família i Infància subvencionat podrà sol·licitar la intervenció del servici especialitzat d'orientació i mediació en aquelles famílies que complisquen els requisits per a ser ateses. No obstant això, en este supòsit hauran de sol·licitar la dita atenció a la Direcció Territorial de Benestar Social, la qual realitzarà la derivació de la família al servici que procedisca.
Amb la finalitat de realitzar una millor intervenció, podran realitzar-se reunions de coordinació entre l'equip municipal de servicis socials generals d'on procedisca la família atesa, la Direcció Territorial de Benestar Social i el servici especialitzat d'orientació i mediació familiar.
2. Problemàtiques ateses:
Els projectes hauran de considerar l'atenció a la família d'una manera integral, per mitjà del desenvolupament d'actuacions específiques d'intervenció familiar, inclòs el suport i seguiment.
La intervenció en estos servicis inclourà l'atenció a les problemàtiques relacionades amb qualsevol tipus de vulnerabilitat o conflicte familiar que necessite orientació psicosocial, mediació o teràpia familiar per a la seua resolució.
S'atendran, entre altres, les següents circumstàncies familiars
a) Famílies monoparentals.
b) Famílies en el si de les quals es produïsca violència.
c) Famílies en el si del qual existisquen menors en situació de risc, i menors en situació de guarda i/o tutela administrativa.
d) Famílies adoptives o amb menors en acolliment preadoptiu.
e) Famílies en situació de vulnerabilitat o conflicte, que no puguen incloure's en els apartats anteriors.
3. Tècniques d'intervenció:
El servici comptarà entre les seues tècniques d'intervenció, de manera obligatori, les d'orientació, mediació familiar i teràpia familiar.
L'orientació psicosocial es referirà tant a les crisis familiars i conjugals com als conflictes intergeneracionals, a fi de previndre situacions de risc que desemboquen en un deteriorament de la convivència familiar i de la situació dels menors en la mateixa.
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
La teràpia s'entendrà com un tractament especialitzat dirigit al conjunt de la família, o a algun dels seus membres, amb la finalitat de normalitzar les seues relacions personals i socials.
4. Prioritats:
En el desenvolupament de qualsevol de les intervencions, serà prioritària l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
5. Personal del servici:
a) Composició:
La composició de l'equip estarà formada per tècnics superiors, que hauran de ser psicòlegs, pedagogs, psicopedagogs, o llicenciats en dret; i per tècnics mitjans, que hauran de ser diplomats universitaris en treball social, assistents socials, o educadors socials.
b) Plantilla mínima:
La sol·licitud no reunirà els requisits mínims per a ser subvencionada com a servici d'orientació i mediació familiar, si no té en plantilla, almenys, un tècnic superior llicenciat en psicologia i un tècnic mitjà que tinga qualsevol de les titulacions determinades en l'apartat 6.a) anterior.
6. Horari d'atenció:
S'haurà d'atendre a les famílies almenys dos vesprades a la setmana independentment de la jornada contractada. En la sol·licitud de subvenció es farà constar l'horari d'obertura del Servici, el d'atenció al públic, i la distribució de la plantilla en dites horàries.
Article 12. Sol·licitants i beneficiaris
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre, inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana, que presenten un projecte d'intervenció familiar que implique el desenvolupament que implique l'atenció a totes les problemàtiques familiars que arreplega l'apartat 2) de l'article anterior.
Article 13. Prioritats
Tindran prioritat absoluta per a la concessió de les ajudes respecte a altres servicis especialitzats d'orientació i mediació els que hagueren desenvolupat el mateix en l'exercici de 2006, sempre que s'haja desenvolupat el programa d'acord amb les condicions determinades en la resolució de concessió per al dit exercici, hagen justificat adequadament l'ajuda concedida, i hagen complit amb el que establixen les Instruccions emeses per la Direcció General de la Família, Menor i Adopcions.
En segon lloc, els que es presenten per a atendre les famílies dels ajuntaments d'una província, on no existisquen servicis especialitzats d'atenció a la família i infància (SEAFI's) subvencionats a l'empara d'esta orde. Dins d'estos, l'orde de prioritat serà el nombre més gran d'habitants de les entitats locals que es proposa atendre.
CAPÍTOL III
Programes d'atenció especialitzada d'intervenció amb famílies en conflicte i amb menors en situació de desprotecció gestionats per entitats privades sense ànim de lucre
Article 14. Objecte
L'objecte d'estos programes és atendre el desenvolupament d'actuacions que permeten l'atenció social especialitzada a la família en situació d'estrés, o amb necessitat suport temporal, tinguen o no menors a càrrec seu, així com actuacions especialitzades en l'àrea de protecció de menors.
Article 15. Sol·licitants i beneficiaris
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
a) Nom genèric i objecte: els programes sol·licitats hauran d'estar enquadrats de manera obligatori en alguna de les tipologies següents:
Programa I
Nom genèric: formació en intervenció familiar a professionals del Servici Especialitzat d'Atenció a la Família i Infància (SEAFI)
Objecte: formació en tècniques d'intervenció familiar dirigida als professionals dels SEAFI. Les tècniques podran ser orientació, mediació o teràpia familiar.
Programa II
Nom genèric: formació en mediació familiar.
Objecte: formació en mediació familiar destinades a les famílies.
Programa III
Nom genèric: escola de pares.
Objecte: formació en habilitats educatives per a pares i optimització de les activitats parentals.
Programa IV
Nom genèric: atenció a dones gestants i mares sense recursos.
Objecte: atenció especialitzada a mares i dones embarassades en situació de dificultat social o amb problemes d'integració social.
Programa V
Nom genèric: conciliació de la vida familiar i la vida laboral.
Objecte: foment d'activitats extraescolars, l'objecte de la qual siga la conciliació de la vida familiar i laboral.
Programa VI
Nom genèric: programa de voluntariat.
Objecte: foment de les activitats del voluntariat en la intervenció familiar.
Programa VII
Nom genèric: assessorament familiar.
Objecte: assessorar i recolzar els membres d'associacions de famílies nombroses.
Programa VIII
Nom genèric: formació en tècniques i instruments d'intervenció amb menors
Objecte: formació en la intervenció amb menors dels sistemes de protecció i reforma de menors, destinada a professionals de la xarxa pública de centres de protecció de menors i equips d'execució de mesures judicials.
Programa IX
Nom genèric: formació en l'abordatge i intervenció en situacions de desprotecció infantil i intervenció familiar.
Objecte: formació en la detecció, diagnòstic, avaluació i intervenció en situacions de desprotecció infantil, destinada a professionals de la xarxa municipal de servicis socials generals i especialitzats, i servicis centrals i territorials de la Conselleria de Benestar Social.
Programa X
Nom genèric: prevenció, detecció i atenció del maltractament i abús sexual infantil.
Objecte: atenció a menors possibles víctimes d'abús sexual i formació de professionals en l'atenció a esta problemàtica.
Programa XI
Nom genèric: intervenció especialitzada amb menors en situació de guarda o tutela i les seues famílies.
Objecte: Prestar assessorament psicològic i terapèutic a menors en situació de guarda o tutela.
Programa XII
Nom genèric: Suport en la intervenció amb menors estrangers no acompanyats.
Objecte: desenvolupament de programes que afavorisquen l'atenció, integració i, si és el cas, reagrupament familiar, de menors estrangers no acompanyats.
Programa XIII
Nom genèric: emancipació i inserció de jóvens extutelats.
Objecte: desenvolupament de programes que afavorisquen el suport, la integració i l'emancipació de jóvens que hagen sigut usuaris del sistema de protecció de menors.
Programa XIV
Nom genèric: formació en l'acolliment familiar de menors.
Objecte: formació en la intervenció i seguiment dels acolliments familiars en família extensa, destinada a professionals de la xarxa municipal de servicis socials generals i especialitzats, i servicis centrals i territorials de la Conselleria de Benestar Social.
Programa XV
Nom genèric: intervenció familiar.
Objecte: realitzar altres programes d'intervenció familiar no enquadrats en els anteriors.
b) Nom lliure:
Podrà utilitzar-se un nom lliure triat per l'entitat per al programa sol·licitat, però haurà d'indicar-se expressament el nom genèric i l'objecte del programa sol·licitat.
CAPÍTOL IV
Programes de foment del recurs de famílies educadores
gestionats per entitats privades sense ànim de lucre
Article 16. Objecte
L'objecte d'estos programes és la sensibilització i difusió del recurs per a la captació de famílies educadores.
Article 17. Sol·licitants i beneficiaris
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
CAPÍTOL V
Programes gestionats per entitats de mediació d'adopció internacional
Article 18. Objecte
L'objecte d'estes ajudes és la promoció dels programes desenvolupats per les entitats de mediació d'adopció internacional, a fi de facilitar l'existència d'un nombre d'entitats adequat per a assegurar la tramitació dels expedients d'adopció internacional, afavorir la possibilitat d'elecció d'entitat de mediació per part dels sol·licitants d'adopció, i, indirectament, abaratir els costos de tramitació suportats per les famílies sol·licitants d'adopció internacional de la Comunitat Valenciana.
Article 19. Sol·licitants i beneficiaris
Podran sol·licitar i ser beneficiaris de les ajudes regulades en este capítol, les entitats de mediació d'adopció internacional que estiguen degudament acreditades en la Comunitat Valenciana, d'acord amb la normativa autonòmica, estatal i internacional vigent.
Article 20. Prioritats
Tindran prioritat absoluta per a la concessió d'estes ajudes respecte a altres programes previstos en este Capítol, els d'informació i formació per a les famílies sol·licitants d'adopció i els de seguiment de les adopcions constituïdes.
CAPÍTOL VI
Programes d'atenció a menors i jóvens amb mesures
judicials al mig obert gestionats per entitats locals i entitats
privades sense ànim de lucre
Article 21. Objecte
L'objecte de la convocatòria d'este capítol és el desplegament i execució dels programes d'intervenció i reinserció social amb menors i jóvens subjectes a mesura judicial de mitjà obert, en aplicació de la Llei Orgànica 5/2000, de 12 de gener, reguladora de la responsabilitat penal dels menors.
Article 22. Sol·licitants i beneficiaris
Podran sol·licitar i ser beneficiaris de les ajudes regulades en este capítol els municipis, les entitats de dret públic amb personalitat jurídica pròpia dependents dels mateixos, sempre que hagen sigut creades per a intervindre en el camp de l'acció social i no tinguen caràcter mercantil o industrial, les mancomunitats, i les institucions privades i cooperatives sense ànim de lucre, inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
Article 23. Prioritats
Tindran prioritat absoluta per a la concessió d'estes ajudes respecte a altres programes previstos en este Capítol, els finançats com a programes d'atenció a menors i jóvens amb mesures judicials al mig obert en l'exercici de 2006, sempre que complisquen els requisits d'esta orde d'Ajudes per a ser subvencionats.
En segon lloc, les necessitats objectives del municipi originades per la seua problemàtica social i, en especial, el nombre de mesures judicials imposades a menors en el seu municipi en l'exercici 2006.
En tercer lloc, aquelles entitats que hagen tingut un millor i més alt nivell d'execució en l'exercici de 2006.
En quart lloc, aquelles entitats que col·laboren amb la Generalitat en el camp de la promoció i inserció social, amb especial referència a l'acció social especialitzada orientada a la família i infància.
CAPÍTOL VII
Programes de formació i inserció sociolaboral destinats
a menors i jóvens, gestionats per entitats públiques i privades sense ànim de lucre
Article 24. Objecte
L'objecte d'este programa és finançar projectes de tallers d'inserció sociolaboral dirigits a menors i jóvens siguen o no usuaris de centres de dia de menors d'inserció sociolaboral i centres de reeducació de menors.
Article 25. Sol·licitants i beneficiaris
Entitats públiques i privades titulars de la gestió de centres de dia de menors d'inserció sociolaboral i centres de reeducació de menors i altres entitats públiques i privades sense ànim de lucre de la Comunitat Valenciana.
Article 26. Prioritats
Tindran prioritat en estos programes aquells que presenten continguts relacionats amb ocupacions de major demanda en el mercat laboral de la Comunitat Valenciana, i aquells que compten amb infraestructura bàsica per a la seua realització i desenvolupament.
CAPÍTOL VIII
Import d'estes ajudes
Article 27. Criteris generals en la determinació de la quantia
Sense perjuí d'allò que s'ha disposat per als criteris específics determinats en els articles 28 a 31 d'esta orde, el càlcul de la quantia que s'assignarà a cada servici o programa previst en la present orde, atendrà als següents factors generals:
1. Adequació dels gastos:
Només se subvencionaran els gastos realment previstos i adequats al programa o servici. En la plantilla tècnica d'estudi que efectuarà la Direcció Territorial indicada en l'article 39 d'esta orde, podrà proposar-se, si és el cas, quins gastos dels quals se sol·licita subvenció no es consideren adequats a fi d'esta.
En el cas que se sol·licite la subvenció de programes que incloguen gastos per conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa o servici per al qual sol·licita la subvenció. El dit percentatge podrà ser utilitzat en la justificació que s'efectuarà respecte a la subvenció concedida, si és el cas.
2. Referit a gastos de personal:
a) La retribució salarial del personal que ha de desenvolupar el programa o servici, i que estiga en situació regular de contractació, inclosos els gastos de seguretat social, en els seus diferents règims i qualsevol altre concepte que s'incloga en la nòmina per l'entitat.
La subvenció que s'atorgue per este concepte, no dependrà de la titulació de qui ocupa el lloc, sinó de la que fóra necessària per a ocupar este.
b) Import màxim:
No podran subvencionar-se quantitats superiors a les efectivament retribuïdes.
3. Referit a gastos de sosteniment, s'observaran com a criteris per a identificar el gasto i la seua quantificació:
Podran subvencionar-se aquells gastos que siguen necessaris per a la realització del programa respecte al qual se sol·licita la subvenció, com a assegurances, tributs, gastos de local, telèfon, desplaçaments, obres de reparació, i semblants. A este respecte es tindrà en compte que:
- S'exclouran les sancions a què hi haja hagut lloc per incompliments fiscals i les quantitats corresponents a l'impost del valor afegit, en el supòsit d'estar exempt del pagament del mateix.
- Respecte als gastos en concepte de desplaçaments de l'equip que desenvolupe el programa, només s'observaran per a aquelles entitats públiques i privades l'àmbit territorial d'actuació de les quals siga superior al municipal. No obstant això, si estos s'inclogueren en la nòmina, podran contemplar-se com a gastos de personal.
De la mateixa manera, podran subvencionar-se també com a sosteniment els gastos realitzats per personal que presta els seus servicis per a l'entitat, de mode voluntari i les prestacions continuades de servicis per professionals, encara que estes no cobrisquen tot el període subvencionat.
4. Agrupació de conceptes:
Si estiguera justificat per les característiques del programa i existix proposta en este sentit de la comissió de valoració, l'òrgan competent per a resoldre podrà concedir la subvenció unificant els conceptes de personal i sosteniment. No obstant això, la resolució podrà indicar respecte al personal subvencionat, el nombre mínim i tipologia que ha d'atendre el programa.
Article 28. Criteris específics per als servicis especialitzats d'atenció a la família i infància.
Seran criteris per a determinar l'import de l'ajuda:
a) El personal màxim i mínim a subvencionar, determinat en l'article 7 d'esta orde.
b) L'import que ha d'aportar l'entitat local.
L'import màxim de l'ajuda a subvencionar per la Conselleria de Benestar Social correspondrà a un 65% de l'import a justificar, estant l'entitat obligada a atendre la resta: 35%, fins a completar el 100%.
Article 29. Criteris específics per als servicis especialitzats d'orientació i mediació familiar gestionats per entitats privades sense ànim de lucre.
Seran criteris per a determinar l'import de l'ajuda:
a) El personal màxim i mínim a subvencionar, determinat en l'article 11 d'esta orde.
b) El nombre d'intervencions i sessions en l'exercici anterior: Es valorarà el nombre total d'intervencions i de sessions d'orientació i mediació familiar realitzats a famílies en l'exercici 2006.
Amb este fi es tindrà en compte que:
b.1) Es considera sessió a cada visita realitzada al llarg del procés d'intervenció entre qualsevol membre de la família.
b.2) Es considera intervenció el conjunt d'actuacions de naturalesa semblant que es realitzen amb una família davant d'una demanda específica. Seran intervencions:
- Una única sessió si en la primera entrevista es dóna de baixa el cas.
- El conjunt de sessions d'una intervenció fins que es dóna de baixa el cas.
- Si després d'una baixa s'inicia una altra atenció per una altra demanda específica (coincident o no amb la que donarà lloc a la intervenció anterior), s'entendria com una nova intervenció.
Article 30. Criteris específics per als programes gestionats per entitats de mediació d'adopció internacional.
Seran criteris prioritaris per a determinar l'import de l'ajuda:
a) La mitjana del nombre d'expedients de la Comunitat Valenciana, que han sigut donats d'alta per l'entitat en els quatre exercicis anteriors (2003 al 2006) o des de la data de la seua acreditació, si esta fóra més recent.
b) La mitjana del nombre d'adopcions constituïdes en expedients tramitats per l'entitat en els quatre exercicis anteriors (2003 al 2006) o des de la data de la seua acreditació, si esta fóra més recent.
c) La mitjana del nombre d'informes de seguiment de les adopcions constituïdes, realitzats per l'entitat en els quatre exercicis anteriors (2003 al 2006) o des de la data de la seua acreditació, si esta fóra més recent.
d) L'avaluació favorable de les memòries econòmiques i d'activitats, realitzada per la Comissió de Valoració de les Ajudes.
Article 31. Criteris específics per als programes d'atenció a menors i jóvens amb mesures judicials al mig obert gestionats per entitats locals i privades sense ànim de lucre
a) Personal
L'import màxim de l'ajuda a subvencionar per la Conselleria de Benestar Social serà el 100% del cost.
b) Sosteniment
L'import màxim de l'ajuda a subvencionar per la Conselleria de Benestar Social correspondrà a un 65% de l'import a justificar, estant l'entitat obligada a atendre la resta: 35%, fins a completar el 100%.
TÍTOL II
Procediment
CAPÍTOL I
Iniciació del procediment
Article 32. Iniciació
L'inici i tramitació del procediment s'ajustarà al que establix la present orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 33. Sol·licitud
1. Les sol·licituds d'ajuda de la present convocatòria es presentaran en triple versió, degudament formalitzades i subscrites per qui ostente la representació legal de l'entitat titular del programa o servici objecte de l'ajuda, segons els models que figuren en Annex I (servicis especialitzats d'atenció a la família i infància), Annex II (servicis especialitzats d'orientació i mediació familiar), Annex III (programes especialitzats de família i infància), Annex IV (foment del recurs de famílies educadores), Annex V (programes gestionats per entitats de mediació d'adopció internacional), Annex VI (programes de mesures judicials) i Annex VII (programes d'inserció sociolaboral destinats a menors i jóvens)
Per als programes de menors que se sol·liciten en el model Annex III, es presentarà una sol·licitud per cada un d'ells.
Els dits models inclouen la "Fitxa de manteniment de tercers", que servirà per a acreditar la titularitat del compte a través de la qual el beneficiari desitja percebre l'ajuda.
2. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en la WEB de la Generalitat.
Article 34. Documentació
1. La documentació presentada serà original o si és còpia, legalitzada per notari, confrontada, o compulsada.
2. La documentació a presentar junt amb la sol·licitud correctament omplida i firmada per representant degudament autoritzat per a això, serà la següent:
a) De mode general:
a.1) Totes les entitats:
- CIF de l'Entitat.
- Si l'entitat ja va tindre subvencionat el programa sol·licitat en l'exercici de 2006, a l'empara de l'Orde de 27 de desembre del 2005 publicada en el DOGV 5.175, de 12 de gener del 2006, la memòria del programa desenvolupat inclosa en la sol·licitud podrà substituir-se per la prevista en la dita Orde.
- Si no es va desenvolupar en l'exercici anterior el programa sol·licitat, ofici indicant tal circumstància.
- Declaració responsable del sol·licitant en què es faça constar que s'ha complit l'obligació del reintegrament dels deutes amb l'administració, atenent al que disposa l'article 25 del Reglament de la Llei 38/2003, de 17 de novembre.
a.2) Les agrupacions de municipis faran constar de mode exprés en la sol·licitud, el següent:
- Compromisos d'execució assumits per cada membre de la mateixa.
- Import de la subvenció a aplicar per cada un d'ells, si és el cas, que tindran igualment la condició de beneficiaris.
- Nomenament d'un representant o apoderant únic de l'agrupació, amb poders prou per a complir les obligacions que com a beneficiari corresponen a la mateixa.
a.3) Les cooperatives i entitats sense fi de lucre hauran de presentar, a més, la documentació següent:
- Estatuts de l'entitat, si procedix.
- Còpia de les nomines dels treballadors que consten en la sol·licitud de subvenció. Si els treballadors no estan inclús contractats, ofici indicant les quanties totals previstes de les nomines, desglossant les distintes partides que s'hi inclouran, així com la part que correspondria aportar a la pròpia empresa per a impostos, seguretat social, i altres gastos socials.
- Si no estiguera inscrita, sol·licitud de la inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.
- Documentació acreditativa de què es disposa de l'estructura i capacitat suficients per a garantir el compliment dels objectius, acreditant l'experiència operativa necessària per a això
b) De manera específic:
b.1) Servicis especialitzats d'atenció a la família i infància (SEAFI's):
b.1.1.) SEAFI's en funcionament en els dos exercicis anteriors:
Els servicis especialitzats d'atenció a la família i infància (SEAFI's), que hagen sigut també finançats com a tals en els dos exercicis anteriors i reunisquen els requisits per a tindre prioritat absoluta en la concessió de l'ajuda, d'acord amb el que disposa l'article 9 en el seu primer apartat, quedaran exceptuats de presentar la documentació indicada en l'apartat b.1.2.) següent, aportant únicament la que es relaciona a continuació:
- CIF de l'entitat titular.
- Escrit del representant legal indicant la continuació del programa i de les condicions finançades en l'exercici de 2006 per a l'exercici de 2007.
- Amb la finalitat d'evitar duplicitats i subvencions a l'equip municipal de servicis socials generals, que no són objecte d'esta orde, en el cas que la jornada laboral no siga completa i el personal complemente la mateixa en el dit equip municipal, hauran de presentar-se contractes diferenciats en la sol·licitud de subvenció o certificat firmat per l'alcalde, president de la mancomunitat, o representant legal degudament autoritzat, on s'acredite que el personal complix funcions diferenciades i que el SEAFI no és una extensió de l'equip municipal de servicis socials generals.
- Compromís de la mancomunitat o agrupació de municipis, si és el cas, d'atendre el programa en tots els seus municipis, per mitjà d'ofici del president o representant legal de les mateixes.
b.1.2.) SEAFI's no inclosos en l'apartat b.1.1. anterior i SEAFI,s nous.
La sol·licitud de nous servicis especialitzats d'atenció a família i infància (SEAFI's) inclourà ofici de l'entitat, firmat per representant degudament autoritzat per a això, indicant el següent:
- Si l'inici de funcionament dels mateixos està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
- Si l'entitat iniciarà el funcionament independentment de l'ajuda, o ja estiguera en funcionament: data prevista d'inici del mateix.
- Amb la finalitat d'evitar duplicitats i subvencions a l'equip municipal de servicis socials generals, que no són objecte d'esta orde, en el cas que la jornada laboral no siga completa i el personal complemente la mateixa en el dit equip municipal, hauran de presentar-se contractes diferenciats en la sol·licitud de subvenció o certificat firmat per l'alcalde, president de la mancomunitat, o representant legal degudament autoritzat, on s'acredite que el personal complix funcions diferenciades i que el SEAFI no és una extensió de l'equip municipal de servicis socials generals.
- Compromís de la mancomunitat o agrupació de municipis, si és el cas, d'atendre el programa en tots els seus municipis, per mitjà d'ofici del president o representant legal de les mateixes.
b.1.3.) Programa de formació destinat a professionals dels SEAFI's:
Quan se sol·licite un programa de formació en intervenció familiar destinat als professionals dels servicis especialitzats d'atenció a la família i infància, previst en el Capítol III del Títol I d'esta orde, s'acompanyara a la sol·licitud l'índex i els materials complets corresponents a la formació que es preveu impartir.
b.1.4.) Programa de foment del recurs de famílies educadores:
Quan se sol·licite un programa de foment del recurs de famílies educadores, previst en el Capítol IV del Títol I d'esta orde, s'acompanyara a la sol·licitud el projecte tècnic del mateix, incloent el seu pressupost econòmic d'ingressos i gastos.
b.1.5.) Entitats de mediació d'adopció internacional:
Hauran d'adjuntar una relació dels expedients donats d'alta, de les adopcions constituïdes i dels informes de seguiment realitzats en els quatre exercicis anteriors (2003 al 2006) o des de la data de la seua acreditació, si esta fóra més recent.
b.1.6.) Entitats que realitzen les mesures judicials al mig obert:
S'adjuntarà la relació dels menors (nom i cognoms, i si és el cas municipi de residència) respecte a què s'hagen executat o estiguen executant-se mesures judicials al llarg de l'exercici de 2006, amb independència que la mateixa s'haja iniciat en este exercici de 2006 o en un altre anterior.
b.1.7.) Entitats que realitzen els programes d'inserció sociolaboral destinats a menors i jóvens:
S'adjuntarà el projecte o projectes d'inserció sociolaboral que es pretenguen desenvolupar, així com els mitjans i infraestructura per a la seua realització i desenrotllament.
Article 35. Lloc de presentació
1. Les sol·licituds d'ajuda a l'empara de la present orde, es presentaran, junt amb la documentació requerida, en el Registre de la Direcció Territorial de la Conselleria de Benestar Social de la província on es desenvolupe el programa per al que se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals comprenga més d'una província.
Si l'entitat no té la seua seu en la Comunitat Valenciana, es presentarà en el registre de la Direcció Territorial de la Conselleria de Benestar Social on més implantació es preveu que vaja a tindre el programa si fóra subvencionat.
2. També podran presentar-se en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
3. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel que s'aprova el reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de liberalització dels Servicis Postals.
Article 36. Terminis de presentació
El termini de presentació de sol·licituds serà un mes comptat a partir de l'endemà al de la publicació d'esta orde en el Diari Oficial de la Generalitat. Per al dit còmput, es tindrà en compte que el dia de finalització del termini, correspondrà al mateix ordinal del dia en què s'ha publicat esta orde. Cas que no existisca el dit ordinal, el termini expirarà l'últim dia del mes. Si l'últim dia fóra inhàbil, s'entendrà prorrogat el termini al següent dia hàbil.
Article 37. Esmena de la sol·licitud
1. Rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que prevé l'article 71 de la referida norma.
Esta resolució serà dictada per delegació, pel director o la directora Territorial de la Conselleria de Benestar Social. A l'adoptar-se per delegació indicarà expressament esta circumstància i es considerarà dictada per l'òrgan delegatori, esgotant la via administrativa.
Contra la mateixa es podrà interposar directament recurs davant de l'orde jurisdiccional contenciós - administratiu en la forma, termini i condicions que determina la llei reguladora de la dita jurisdicció.
No obstant prèviament es podrà interposar, potestativament, i segons siga procedent, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
CAPÍTOL II
Ordenació i instrucció del procediment
Article 38. Ordenació i instrucció
Rebudes les sol·licituds, la Secció corresponent segons el tipus de programa sol·licitat les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la sol·licitud.
Quan la subvenció sol·licitada corresponga a un àmbit superior a una província, la instrucció de l'expedient correspondrà a la Direcció Territorial on tinga ubicada la seua seu l'entitat.
Si l'entitat no té la seua seu en la Comunitat Valenciana, la instrucció de l'expedient correspondrà a la Direcció Territorial on més implantació es preveu que vaja a tindre el programa si fóra subvencionat.
En esta fase, a la vista de la documentació obrant en l'expedient i de les obligacions que s'adquirisquen per la concessió de l'ajuda, es podrà demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
Article 39. Estudi de l'expedient
Complet l'expedient, es procedirà per la Secció o Seccions corresponents, atenent a la tipologia del programa, a elaborar les plantilles tècniques d'estudi que seran firmades pel director o la directora Territorial, segons model que s'elabore per instrucció interna de la Direcció General de la Família, Menor i Adopcions, i que es remetran junt amb l'expedient a esta Direcció General. La Direcció Territorial mantindrà en el seu poder, en tot cas, un dels exemplars de la sol·licitud presentada pels interessats.
CAPÍTOL III
Finalització del procediment
Article 40. Proposada
Rebut l'expedient en la Direcció General de la Família, Menor i Adopcions junt amb la plantilla tècnica, es valorarà per la Comissió de Valoració que es constituirà a este efecte i que elevarà proposta de resolució a la directora general de la Família, Menor i Adopcions.
Article 41. Comissió de valoració
1. La Comissió de valoració estarà composta pel Cap d'Àrea de la Direcció General de la Família, Menor i Adopcions, que actuarà com a Presidenta, i els Caps de Servici de la Direcció General, un dels quals actuarà com a Secretari.
2. La dita Comissió elaborarà propostes de concessió o denegació de les ajudes que seran elevades a la directora general perquè resolga com estime procedent.
3. A l'esmentada Comissió de valoració podran convocar-se els tècnics de les direccions territorials i/o de la Direcció General que s'estimen procedents.
Article 42. Resolució
1. D'acord amb el que disposa la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer del 2001), modificada per Resolució de 16 de febrer del 2001 (DOGV núm. 3.944, de 21 de febrer del 2001) i per Resolució de 14 de maig del 2002 (DOGV núm. 4.252, de 20 de maig del 2002), la resolució de les sol·licituds d'ajudes a l'empara del que preveu la present Orde, està delegada en la directora general de la Família, Menor i Adopcions.
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes.
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptats a partir de la data de publicació en el Diari Oficial de la Generalitat, de la Resolució de la consellera de Benestar Social que de publicitat a este increment.
3. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
4. L'import de les subvencions concedides no podrà, aïlladament o en concurrència amb subvencions o ajudes d'altres Administracions Públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
Article 43. Recursos
Les resolucions dictades per la directora general de la Família, Menor i Adopcions, a l'adoptar-se per delegació indicaran expressament esta circumstància i es consideraran dictades per l'òrgan delegatori, esgotant la via administrativa.
Contra les mateixes es podrà interposar directament recurs davant de l'orde jurisdiccional contenciós-administratiu en la forma, termini i condicions que determina la llei reguladora de la dita jurisdicció.
No obstant prèviament es podrà interposar, potestativament, i segons siga procedent, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
TÍTOL III
Del pagament i de la justificació de les subvencions
Article 44. Obligacions
Les entitats subvencionades hauran de complir les obligacions següents:
a) Obligacions generals:
a.1) Després de la resolució de concessió de la sol·licitud:
- Atendre els pagaments de les obligacions que es contrauen.
- Formalitzar adequadament els documents de seguiment tècnic i financer previstos en esta orde, o en la resolució que de publicitat a la forma de pagament, justificació i disponibilitats pressupostàries per a la subvenció de les distintes ajudes previstes en esta orde.
- Presentar en la Direcció Territorial de Benestar Social corresponent, abans del 31 de gener del 2008, una memòria de desenvolupament dels programes subvencionats.
- Sotmetre's a les actuacions de comprovació respecte al programa subvencionat, facilitant la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el lliurament d'esta o bé la correcta aplicació de la suma lliurada a la finalitat prevista, sense perjuí de la confidencialitat exigible.
- Sotmetre's a les actuacions de control financer que correspon a la Intervenció General en relació amb la subvenció i ajudes concedides.
- Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
- Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte d'actuacions de comprovació i control.
- Donar adequada publicitat del caràcter públic del finançament dels programes objecte de la subvenció, fent constar explícitament, quan faça difusió dels mateixos, que el programa està "Subvencionat per la Generalitat - Conselleria de Benestar Social". De la mateixa manera, s'informarà de la dita circumstància als usuaris dels programes.
- Reintegrar els fons percebuts, en els supòsits i condicions determinats en l'article 37 de la Llei 38/2003, de 17 de novembre, General de Subvencions.
- No transferir l'import ni usar la subvenció concedida en activitats que tinguen lloc en altres autonomies, ni sufragar gastos de personal ni de sosteniment dels representants en un altre o altres països estrangers.
a.2) Durant tot el període subvencionat:
- Col·laborar amb la Generalitat, en l'àmbit del servici o programa subvencionat, amb la finalitat d'afavorir la coordinació i integració dels mateixos en el camp de la família, menor o l'adopció.
- No minorar ni anul·lar la consignació que hagueren previst inicialment en el seu pressupost, per a este fi.
- Complir l'objectiu i executar l'activitat que fonamenta la concessió de la subvenció.
- Justificar el compliment dels requisits i condicions, així com la realització de l'activitat i el compliment de la finalitat de les ajudes concedides, en el termini màxim establit en la present Orde o les normes que s'apliquen.
- Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
b) Obligacions específiques:
b.1) En el supòsit de servicis o programes que estiguen cofinançats amb fons finalistes del Ministeri de Treball i Assumptes Socials, omplir, quan així siga sol·licitat, les memòries i documents que el dit Ministeri requerisca per a la tramitació o justificació del conveni que pertoquen. Les dites memòries i documents hauran de ser omplits en el format que siga sol·licitat per l'esmentat Ministeri.
Podran ser sol·licitats abans o després de la resolució de la sol·licitud, tant per a presentar el projecte a realitzar, com per a justificar la realització del mateix, una vegada finalitzat.
b.2) Els servicis especialitzats d'atenció a la família i infància (SEAFI's), hauran de complir les següents:
- Seguir, respecte al seu funcionament, la instrucció 4/2004, de 24 de maig del 2004, emesa per la Direcció General de la Família, Menor i Adopcions, o aquelles que pogueren dictar-se en substitució de la mateixa. En especial, la remissió trimestral de l'estadística de casos atesos, segons model establit en l'Annex X d'esta orde d'ajudes i en la pròpia instrucció. La dita instrucció i els models en ella indicats estan a disposició de les entitats sol·licitants d'ajudes en l'esmentada Direcció General, i en la WEB de la Generalitat.
- Remetre a la Direcció Territorial de Benestar Social una relació trimestral dels menors amb expedient de protecció vigent, les famílies de la qual estan sent ateses en el SEAFI en eixe període.
- Coordinar la intervenció familiar amb els equips municipals de servicis socials generals dels municipis on residisca la família atesa.
- Assistir a la formació en intervenció familiar, destinada als professionals dels SEAFI's, quan així s'indique per la Direcció General, o la Direcció Territorial de Benestar Social.
b.3) La documentació corresponent als programes l'objecte de la qual siga la formació en intervenció familiar, destinats als professionals dels servicis especialitzats d'atenció a la família i infància, haurà de ser presentada davant de la Direcció General de la Família, Menor i Adopcions, abans d'impartir la dita formació.
b.4.) Les entitats de mediació d'adopció internacional hauran de complir les següents:
1. Presentar en la Direcció General de la Família, Menor i Adopcions, junt amb la memòria de desenvolupament del programa subvencionat a què fa referència el tercer paràgraf de l'apartat a.1) d'este article, una revisió del pressupost que li va ser aprovat per la Direcció General de la Família, Menor i Adopcions per a l'exercici subvencionat, d'acord amb el que disposa el Decret 100/2002, de 4 de juny, del Govern Valencià, realitzada en funció dels gastos efectivament suportats per l'entitat, els ingressos obtinguts per la mateixa, incloent l'import de la subvenció rebuda, i el nombre de contractes firmats, durant l'exercici subvencionat, amb l'objecte d'efectuar, si procedix, un reajustament de les tarifes que li van ser aprovades per al dit exercici. Este reajustament, en cap cas, es farà en perjuí dels sol·licitants d'adopció que van contractar els servicis de l'entitat.
2. Amb la finalitat que la subvenció concedida puga repercutir indirectament, en la quantia adequada, en la disminució dels costos de tramitació que han de sufragar les famílies sol·licitants d'adopció, l'entitat no podrà ampliar els servicis ja existents ni contractar personal addicional a què ja té l'entitat a càrrec de la subvenció concedida, si no és per raons justificades i amb la amb l'autorització prèvia escrita de la Conselleria de Benestar Social, a través de la Direcció General de la Família, Menor i Adopcions.
Article 45. Sistema de pagaments de les ajudes i subvencions
1. Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat permeta un altre règim de lliuraments, s'aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en la mateixa.
2. No obstant això, la Resolució per la qual es publiquen les quanties màximes de les ajudes regulades en la present Orde, especificarà el règim definitiu de lliurament, el qual serà arreplegat en les resolucions de concessió d'ajudes.
3. Prèviament al primer pagament anticipat haurà d'haver-se justificat, amb caràcter previ, la quantia concedida per la Conselleria de Benestar Social durant l'exercici de 2006 si l'haguera, o bé, cas de no haver-se justificat la mateixa en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que procedisca. En tot cas, perquè s'actue d'esta manera serà necessari que, d'una banda, la dita circumstància haja sigut constatada i declarada per l'administració mitjançant una resolució expressa motivada, que ja siga ferm, dictada en un procediment amb audiència i notificació a l'entitat interessada i, d'altra banda, que els fons a reintegrar hagen sigut efectivament lliurats per la Generalitat.
Article 46. Garanties
1. Excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat, o en altres normes d'aplicació, per a la realització de bestretes de pagament serà necessari que el beneficiari de la subvenció present prèviament garanties.
A estos efectes, s'entendrà per bestretes de pagament, les quantitats que siguen lliurades a favor del beneficiari amb anterioritat a què este justifique el gasto corresponent.
2. En el cas que siga necessària la presentació de garanties, el beneficiari de la subvenció vindrà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que corresponga, i no serà necessària cap garantia ulterior. La presentació de les garanties descrites serà condició indispensable per a poder efectuar el pagament anticipat.
Per a la constitució i tramitació de garanties, caldrà ajustar-se al que disposa el Reial Decret Legislatiu 2/2000, de 16 de juny, pel que s'aprova el text refós de la Llei de Contractes de les Administracions Públiques, el Reial Decret 1098/2001, de 12 d'octubre, pel que s'aprova el règim general de la Llei de Contractes de les Administracions Públiques, i l'Orde de 14 de febrer de 1986, de la Conselleria d'Economia i Hisenda, per la que es regula el procediment de constitució i devolució de fiances.
Siga quina siga la forma triada per a formalitzar la garantia, esta haurà de depositar-se en els Servicis Territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la Direcció Territorial de Benestar Social on es realitze el programa, o en la Direcció General de la Família, Menor i Adopcions, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
3. L'import de les garanties serà un 100% de la quantia total anticipada.
Article 47. Sistema de justificació de les ajudes i subvencions
1. La justificació del gasto de les ajudes i subvencions que es concedisquen a l'empara de la present Orde, haurà de referir-se, com a mínim, al cost total estimat que es determinarà en la resolució de concessió.
La dita justificació es correspondrà sempre amb el contingut del servici o programa subvencionat, no sent admissibles gastos d'actuacions que no estiguen específicament previstos en la descripció d'aquells. La justificació per un import menor al dit cost farà que es minore proporcionalment l'ajuda concedida.
La forma de justificació serà la següent:
a) En el cas d'ajudes concedides a entitats locals i entitats de dret públic dependents de les mateixes, la dita justificació es realitzarà per mitjà de la presentació davant de la Direcció Territorial corresponent, d'un certificat d'obligació contreta o reconeguda, o de pagament ordenat, segons model Annex VIII, arreplegat en esta orde.
Haurà d'acreditar-se també el període treballat, número, i tipologia del personal que ha executat el programa; per mitjà dels contractes de treball, o certificat emés per l'entitat local. En el supòsit de personal compartit hauran d'indicar en quin altre programa o servici treballa, i per quant d'import i percentatge es justifica en altres subvencions concedides.
Els membres de les agrupacions de municipis vindran obligats a complir els requisits de justificació respecte de les activitats realitzades. Esta documentació formarà part de la justificació que ve obligat a rendir el municipi que actua com a representant o apoderat de l'agrupació.
b) En el cas d'ajudes concedides a entitats privades i cooperatives, la justificació del gasto consistirà en la presentació davant de la Direcció Territorial corresponent, o davant de la Direcció General de la Família, Menor i Adopcions, si és el cas, de la següent documentació acreditativa del gasto efectuat:
b.1. Relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre que en esta orde estiguera contemplat dins del concepte de personal.
b.2. Documents i factures de la quantia del gasto efectuat en sosteniment, adjuntant a més relació de les mateixes segons model Annex IX, arreplegat en esta orde.
En el supòsit d'indemnització per quilometratge, l'import màxim a facturar per quilometre serà el mateix que està estipulat per al personal de l'administració de la Generalitat, en el Decret 24/1997, d'11 de febrer, d'indemnitzacions per raó de servici i gratificacions per servicis extraordinaris, o per aquell que li substituïsca.
b.3. Els gastos corresponents al personal voluntari es justificaran per mitjà dels rebuts acreditatius del gasto efectuat, en els que es faran constar el nom i cognoms del voluntari, DNI o NIF, la seua firma, nom del programa en què s'ha realitzat l'activitat, i entitat privada o cooperativa que ha pagat el dit rebut.
b.4. El gasto efectuat amb motiu de la prestació continuada de servicis per un professional, es justificarà per mitjà de la factura emesa pel mateix. La dita factura haurà d'incloure la seua titulació i el concepte pel qual s'emet.
b.5. En el supòsit de programes l'objecte del qual siga la formació en intervenció familiar, destinats als professionals dels servicis especialitzats d'atenció a la família i infància, serà suficient per a la justificació econòmica, presentar factura del gasto efectuat i control d'assistents.
No obstant això, abans del 31 de gener del 2008, l'entitat haurà de presentar en la Direcció General de la Família, Menor i Adopcions, els textos complets corresponents a la formació impartida, en format paper DIN A4, i electrònic Microsoft Office.
2. Totes les factures acreditatives del gasto realitzat hauran de reunir els requisits arreplegats en el Reial Decret 1496/2003, de 28 de novembre, pel que s'aprova el reglament pel qual es regulen les obligacions de facturació, i es modifica el reglament de l'impost sobre el valor afegit (BOE núm. 286, de 29 de novembre del 2003).
3. Quan la resolució de concessió diferencie els conceptes de personal i sosteniment, en les justificacions parcials presentades respecte a l'ajuda concedida es podran unir, acumulant-se, les quanties corresponents a personal i sosteniment, sent suficient que en el seu conjunt complisquen el percentatge requerit per a efectuar el pagament que procedisca, ajustant-se en l'última justificació que es presente el percentatge i import procedent respecte a la quantia concedida per conceptes i a justificar total, segons el que disposa la resolució de concessió.
4. En el cas que la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar.
5. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, quants documents, factures, manaments de pagament, etc., siguen necessaris per a justificar la quantia del gasto efectuat de l'ajuda concedida.
6. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim a 31 d'octubre del 2007, no podent presentar-se justificacions de gasto efectuat en l'exercici de l'any 2007, després del 31 de gener de l'any 2008.
7. Excepcionalment, la Direcció General de la Família, Menor i Adopcions, podrà admetre la documentació presentada fóra del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
8. L'entitat haurà de conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
Article 48. Denegació, desistiment sense efectes i minoració de les ajudes econòmiques
1. Podran dictar-se resolucions de denegació d'estes ajudes:
a) Per incompliment de qualsevol dels requisits establits en esta orde d'ajudes.
b) Per incompliment de qualsevol de les obligacions establides en l'article 44 d'esta orde d'ajudes, prèviament a la resolució de les mateixes.
c) Per falta d'adequació dels fins d'actuació de l'entitat sol·licitant a l'àmbit de la subvenció sol·licitada.
d) Per no disposar l'entitat de l'estructura i capacitat suficients per a garantir el compliment dels objectius, o no acreditar l'experiència operativa necessària per a això.
e) Per no haver desenvolupat de mode adequat el mateix programa o servici i haver justificat insuficientment les ajudes econòmiques rebudes en l'exercici de 2006 per la Conselleria de Benestar Social.
f) Per tractar-se d'un programa o servici que no responga específicament a les característiques expressades en esta orde.
g) Per tractar-se d'un programa o servici que, per la seua naturalesa, siga propi d'altres organismes, sense perjuí de la necessària col·laboració per al cas de matèries concurrents.
h) Per tractar-se d'un programa o servici per al que ja existisca una altra orde d'ajudes específica o ja siga subvencionat, en tot o en part i per al mateix objecte, per la Conselleria de Benestar Social.
i) Per tractar-se d'un programa o servici destinat a atendre de manera restrictiu a un sector exclusiu de la població, i no a qualsevol tipologia de família, llevat que les característiques del programa ho incloga dins dels establits en l'article 15 d'esta orde d'Ajudes.
j) Per tractar-se d'un programa o servici la realització del qual ja estiga prou atesa per altres entitats, a un nivell local, provincial o comunitari.
k) Per tractar-se d'una sol·licitud de Servici Especialitzat d'Atenció a la Família i Infància que no té adscrit al mateix, almenys, el 75% del total de cada una de les figures professionals establides com a personal màxim a subvencionar.
l) Per tractar-se d'una sol·licitud de Servici Especialitzat d'Atenció a la Família i Infància que atén una població inferior a 4.501 habitants i que no ha sigut finançat pel mateix concepte en el passat exercici, o que, havent sigut finançat, no complix els criteris de prioritat establits en el segon paràgraf de l'article 8 d'esta orde.
m) Per tractar-se d'un Servici Especialitzat d'Atenció a la Família i Infància o d'un Servici Especialitzat d'Orientació i Mediació Familiar que no atén els usuaris el nombre mínim de vesprades contemplat com a requisit en esta orde.
n) Per haver-se atés altres sol·licituds amb major orde de prioritat, atenent als criteris establits en esta orde d'ajudes, i haver-se esgotat els crèdits disponibles per a resoldre.
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Segons el que disposa l'article 19.4 de la Llei 38/2003, de 17 de novembre, General de Subvencions (BOE núm. 276, de 17 de novembre) quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'Entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.
c) Per incompliment de qualsevol de les obligacions establides en l'article 44 d'esta orde d'ajudes.
d) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenvolupar el programa o servici, o no l'atenga per qualsevol altra circumstància, tal com baixa per malaltia sense substituir o un altre motiu, l'ajuda es minorarà proporcionalment. Queda exceptuat d'este fet el període de vacacions reglamentàries, sempre que el personal es mantinga en situació de contractació, encara que no siga substituït.
e) Podrà dictar-se una resolució de minoració o desistiment sense efecte de l'ajuda a una entitat quan la falta d'ompliment de les memòries i documents que sol·licite el Ministeri de Treball i Assumptes Socials, quan es tracte de programes cofinançats amb fons finalistes, done lloc a la impossibilitat de tramitar o justificar el conveni corresponent entre la Generalitat i l'esmentat Ministeri. La dita resolució podrà efectuar-se encara que s'haja justificat el gasto objecte de l'ajuda i efectuat el programa subvencionat.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de Benestar Social, el dret de l'interessat al tràmit d'audiència.
6. El termini per a resoldre i notificar serà de sis mesos comptats a partir que s'inicie l'expedient.
DISPOSICIÓ ADDICIONAL PRIMERA
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2007, de crèdit adequat i suficient per a atendre les ajudes previstes en la mateixa. No es dictarà cap Resolució sobre les sol·licituds d'ajuda a l'empara de la mateixa, mentres no existisca el dit crèdit.
La Conselleria de Benestar Social, una vegada aprovada i publicada la Llei de Pressupostos de la Generalitat per al 2007, publicarà Mitjançant Una Resolució les dotacions pressupostàries màximes per a les ajudes convocades i les línies de subvenció destinades a finançar-les, així així com les modificacions, si és el cas, respecte a la manera de pagament i de justificació.
Els dits crèdits tindran caràcter limitador i no podran concedir-se subvencions una vegada que els mateixos s'hagen esgotat.
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la corresponent Llei de Pressupostos o la normativa aplicable establiren condicions distintes s'aplicaran les que procedisquen.
DISPOSICIÓ ADDICIONAL SEGONA
Excepcionalment, per raons de necessitat o d'interés públic, la Comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries, degudament acreditades en l'expedient.
DISPOSICIÓ ADDICIONAL TERCERA
La Conselleria de Benestar Social no assumirà obligacions que es deriven de la relació laboral del personal dels l'entitat anara desacreditada esprogrames o servicis subvencionats, sinó que seran els titulars dels mateixos els que respondran amb caràcter exclusiu.
DISPOSICIÓ ADDICIONAL QUARTA
La concessió d'una subvenció a l'empara d'esta orde, no comportarà cap obligació per part d'esta Conselleria, per a pròxims exercicis.
DISPOSICIÓ ADDICIONAL QUINTA
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que este es resolga, es podran suspendre els lliuraments de pagament de la subvenció que es trobaren pendents. Si finalment l'entitat anara desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'eixa data.
El que disposa esta Disposició Addicional no s'aplicarà quan la desacreditació per a un determinat estat estranger es dega a causes objectives no imputables a l'entitat i esta seguira acreditada per a prestar els seus servicis en un altre o altres estats.
DISPOSICIÓ ADDICIONAL SEXTA
Amb la finalitat de coordinar les actuacions dels servicis especialitzats d'atenció a la família i infància, s'adjunten com annexos XI i XII dos models que permeten reflectir les distintes intervencions familiars efectuades pels professionals del servici.
DISPOSICIÓ ADDICIONAL SÈPTIMA
A esta orde s'acompanyen els següents annexos:
Annex I: model de sol·licitud d'ajuda per a servicis especialitzats d'atenció a la família i infància.
Annex II: model de sol·licitud d'ajuda per a servicis especialitzats d'orientació i mediació familiar.
Annex III: model de sol·licitud d'ajuda de programes especialitzats de família i infància.
Annex IV: model de sol·licitud d'ajuda per al foment del recurs de famílies educadores.
Annex V: model de sol·licitud d'ajuda de programes gestionats per entitats de mediació en adopció internacional.
Annex VI: model de sol·licitud d'ajuda de programes i servicis d'atenció a menors i jóvens amb mesures judicials en medi obert.
Annex VII: model de sol·licitud d'ajuda de programes d'inserció sociolaboral destinats a menors i jóvens.
Annex VIII: model certificació de justificació d'obligació contreta, o reconeguda, o de pagament ordenat d'entitats locals.
Annex IX: model de justificació d'entitats privades.
Annex X: Full trimestral de resum estadístic de casos atesos.
Annex XI: Registre d'atenció i intervenció familiar.
Annex XII: Fitxa de següents intervencions.
DISPOSICIÓ FINAL PRIMERA
S'autoritza la subsecretària de Benestar Social i la Direcció General de la Família, Menor i Adopcions, a elaborar les instruccions de desenrotllament d'esta orde.
DISPOSICIÓ FINAL SEGONA
La present Orde entrarà en vigor l'endemà de la seua publicació en el Diari Oficial de la Generalitat.
DISPOSICIÓ FINAL TERCERA
Contra les bases de la present convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que hi ha dictat, en el termini d'un mes a comptar de l'endemà de la seua publicació, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa; o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que consideren convenient
València, 13 de desembre del 2006
La consellera de Benestar Social
ALICIA DE MIGUEL GARCÍA